पाएं अपने शहर की ताज़ा ख़बरें और फ्री ई-पेपरडाउनलोड करें
जयपुर/कुचामन सिटी/डीडवाना/लाडनू/नागौर। भाजपा प्रदेशाध्यक्ष वसुंधरा राजे ने सुराज यात्रा के दौरान रविवार को कहा है कि राज्य सरकार को किसान आयोग ने 28 मई, 2012 को ही अपनी रिपोर्ट सौंप दी थी, लेकिन अब तक उस पर अमल क्यों नहीं किया गया ? उसके सुझावों के अनुसार योजनाएं क्यों नहीं बनाई गई? इससे साफ जाहिर है ये सरकार किसानों का भला नहीं चाहती। उन्होंने कहा कि उनकी सरकार ने किसानों की समस्याओं के समाधान के लिए देशभर के मशहूर वैज्ञानिकों से मशविरा कर किसान आयोग का गठन किया था, इस उद्देश्य को लेकर कि किसानों और सरकार के बीच ये आयोग एक बेहतर सेतु का काम करेगा और बदलती टैक्नॉलाजी के जमाने में हमारा किसान पीछे नहीं रहेगा।
वसुंधरा राजे नागौर के कुचामन, डीडवाना और लाडनू की सभा में कहा कि उनकी सरकार आने पर वे किसानों को स्वावलंबी बनाएंगी और उन्हें पैदावार के अच्छे अवसर देंगी। किसानों के हालात सुधारने के लिए उनकी सरकार विशेष कदम उठाएगी। किसान आयोग को कागजी खाना पूर्ति तक ही सीमित नहीं रखकर उसे मजबूत बनाएगी। वसुंधरा राजे ने कहा कि आज किसान नकली और महंगा खाद बीज लेने पर मजबूर है। फसल का वाजिब दाम नहीं मिल रहा। न ही उसकी सामाजिक सुरक्षा के कोई इंतजाम हो पा रहे है। उसके पशुधन को बचाने के लिए सरकार की जमीनी स्तर पर कोई मुकम्मल योजना नहीं है। स्थिति यह है कि आज राजस्थान का किसान आत्महत्याएं कर रहा है। इसका कारण 55 साल का कांग्रेसी कुशासन है। जिसमें किसान ही नहीं हर वर्ग का शोषण का शिकार हुआ है।
मजहबी झगड़ों से घायल है राजस्थान
वसुंधरा राजे ने कहा कि उनका राजस्थान मजहबी झगड़ों के कारण आज घायल हो गया है। कांग्रेस ने वोटों की खातिर जगह-जगह मजहबी दीवारें खड़ी कर दी है। हमारी सरकार सबको साथ लेकर चलेगी और निश्चित रूप से राजस्थान का नाम एक बार फिर इतिहास के पन्नों में उन्नति के लिए लिखा जाएगा।
राज्य अधीनस्थ चयन आयोग क्यों किया भंग
वसुंधरा राजे ने कहा कि उन्होंने सरकारी नौकरियों की भर्ती के लिए राज्य अधीनस्थ चयन आयोग का गठन किया था। उसे इस सरकार ने भंग कर दिया है। भर्तियों के विरुद्घ लोग कोर्ट में जाएंगे और भर्तियों पर स्टे हो जाएगा। जो ये सरकार चाहती भी है।
हर जगह टूटी सड़कें
वसुंधरा राजे ने कहा कि चार संभागों में उनकी यात्रा पूरी होने जा रही है, वे जहां भी गई उन्हें टूटी हुई सड़कें मिली। कहीं-कहीं तो आगे-आगे सड़कें बनती जा रही थी और साथ के साथ पीछे-पीछे उखड़ती जा रही है। इस मौसम में सड़कों का यह हाल है तो बारिश में ये सड़कें कहां टिक पाएगी।
यात्रा में ये नेता वसुंधरा के साथ :
वसुंधरा राजे के साथ नेता प्रतिपक्ष गुलाबचंद कटारिया, भाजपा के राष्ट्रीय उपाध्यक्ष सतपाल मलिक, राष्ट्रीय सचिव भूपेन्द्र यादव, पूर्व केन्द्रीय मंत्री कैलाश मेघवाल, सांसद दुष्यंत सिंह, पूर्व मंत्री सांवर लाल जाट, पूर्व मंत्री रामनारायण डूडी, युनूस खान, विधायक ओम बिड़ला, हबीबुरर्हमान, कमसा मेघवाल, अभिषेक मटोरिया, युवा मोर्चा के प्रदेश अध्यक्ष निर्मल कुमावत, अल्पसंख्यक मोर्चा के प्रदेशाध्यक्ष अमीन पठान, नागौर जिला प्रमुख बिंदु चौधरी, नागौर जिलाध्यक्ष हरीश कुमावत सहित कई नेता मौजूद थे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva zho_Hant eng_Latn